KOMISIJOS REGLAMENTAS (EB) Nr. 446/2008
2008 m. gegužės 22 d.
kuriuo, vadovaujantis Tarybos reglamento (EEB) Nr. 2847/93, nustatančio bendros žuvininkystės politikos kontrolės sistemą, 21 straipsnio 4 dalimi, keičiamos tam tikros 2008 m. paprastųjų tunų kvotos
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. spalio 12 d. Tarybos reglamentą (EEB) Nr. 2847/93, nustatantį bendros žuvininkystės politikos kontrolės sistemą (1), ypač į jo 21 straipsnio 4 dalį,
kadangi:
(1)
Tarybos reglamente (EB) Nr. 41/2007 (2) nustatytas paprastųjų tunų kiekis, kurį Bendrijos žvejybos laivai 2007 m. galėjo sužvejoti Atlanto vandenyne į rytus nuo 45o vakarų ilgumos ir Viduržemio jūroje.
(2)
Prancūzija ir Italija 2007 m. viršijo joms skirtas paprastųjų tunų kvotas.
(3)
Atsižvelgiant į tai, kad buvo viršyta Bendrijos žvejybos kvota, paprastųjų tunų žvejyba su Kipro, Graikijos, Ispanijos, Maltos arba Portugalijos vėliavomis plaukiojančiais arba tose šalyse registruotais laivais uždrausta Komisijos reglamentu (EB) Nr. 1073/2007 (3).
(4)
Reglamentas (EB) 1073/2007 įsigaliojo prieš tai, kai Kipras, Graikija, Ispanija, Malta ir Portugalija viršijo joms skirtas kvotas. Kvotų kiekiai, kurių šios valstybės narės negalėjo panaudoti 2007 m., sudarė 438,6 t.
(5)
Tarybos reglamente (EB) Nr. 40/2008 (4) nustatytas paprastųjų tunų kiekis, kurį atitinkamuose rajonuose galima sužvejoti 2008 m.
(6)
Tikslinga dalį kvotą viršijančio kiekio išskaičiuoti iš 2008 m. Prancūzijai ir Italijai skirtų paprastųjų tunų žvejybos kvotų ir išskaičiuotus kiekius atitinkamai paskirstyti valstybėms narėms, kurių žvejybos veikla buvo sustabdyta prieš joms išnaudojant joms skirtas kvotas.
(7)
Šiame reglamente numatytos priemonės atitinka Žuvininkystės ir akvakultūros komiteto nuomonę,
PRIĖMĖ ŠĮ REGLAMENTĄ:
1 straipsnis
Prancūzijai ir Italijai 2008 m. skirtos paprastųjų tunų (Thunnus thynnus) kvotos sumažinamos, o išskaičiuotas kiekis 2008 m. paskirstomas Graikijai, Ispanijai, Kiprui, Maltai ir Portugalijai, kaip nurodyta priede.
2 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. gegužės 22 d.